NR. 63555/19.11.2024

**PROIECT DE HOTĂRÂRE**

**privind aprobarea instituirii Programului multianual de interes public local**

**”Dăm valoare rablei tale”**

**Consiliul Local al Municipiului Sfântu Gheorghe, în şedinţă ordinară:**

Având în vedere Referatul de aprobare nr. 63548/19.11.2024 al primarului municipiului Sfântu Gheorghe, dl. Antal Árpád-András;

Având în vedere Raportul de specialitate nr. 63550/19.11.2024 al Serviciului juridic și restituire a proprietății din cadrul Primăriei municipiului Sfântu Gheorghe;

Având în vedere Referatele de specialitate ale comisiilor Consiliului Local al Municipiului Sfântu Gheorghe;

În baza prevederilor Legii nr. 104/2011 privind calitatea aerului înconjurător, cu modificările ulterioare;

În baza OUG nr. 195/2005 privind protecția mediului, cu modificările și completările ulterioare;

Având în vedere prevederile Legii nr. 273/2006 privind finanţele publice locale, cu modificările şi completările ulterioare;

Având în vedere parcurgerea procedurii prevăzută la art. 7 alin. (13) din Legea nr. 52/2003 privind transparenţa decizională în administraţia publică, republicată;

Urgenţa este justificată prin prisma faptului că există numeroase solicitări în sensul predării autoturismelor vechi spre casare, iar prin instituirea programului autoritatea publică locală are ca scop fluidizarea traficului rutier și a parcărilor, precum și eliminarea cât mai rapidă din trafic a autoturismelor cu grad ridicat de poluare;

În conformitate cu prevederile art. 129 alin. (2) lit. b) și d), alin. (4) lit. g) și alin. (7) lit. i) din OUG nr. 57/2019 privind Codul administrativ, cu modificările şi completările ulterioare;

În temeiul art. 139 alin. (3) și art. 196 alin. (1) lit. a) din OUG nr. 57/2019 privind Codul administrativ, cu modificările şi completările ulterioare;

**HOTĂRĂŞTE**

**ART. 1. –** Se aprobă instituirea Programului multianual de interes public local ”Dăm valoare rablei tale”, în vederea creșterii calității vieții în municipiul Sfântu Gheorghe, prin eliminarea autoturismelor cu grad ridicat de poluare din trafic.

**ART. 2.** – Se aprobă Regulamentul Programului de interes public local ”Dăm valoare rablei tale”, anexă la prezenta hotărâre din care face parte integrantă.

**ART. 3. –** Se aprobă alocarea din bugetul local a sumei de 500.000 lei, în vederea finanțării programului descris la art. 2, care poate fi modificată prin rectificare bugetară în funcție de solicitările depuse de către beneficiari.

**ART. 4. –** (1)Programul instituit de prezenta hotărâre va fi pus în aplicare numai în perioada dintre sesiunile deschise de Administrația Fondului pentru Mediu în cadrul Programului de interes public național privind casarea autovehiculelor uzate.

(2) În perioada în care sunt deschise sesiunile în cadrul Programului de interes public național privind casarea autovehiculelor uzate derulat de Administrația Fondului pentru Mediu, programul instituit prin prezenta hotărâre se suspendă de drept.

**ART. 5**. - Cu ducerea la îndeplinire a prevederilor prezentei hotărâri se însărcinează angajatul din cadrul Primăriei municipiului Sfântu Gheorghe desemnat prin dispoziţia primarului, Direcția generală economică și fiscală și Direcția generală de gospodărire comunală din cadrul Primăriei municipiului Sfântu Gheorghe.

Sfântu Gheorghe, la \_\_\_\_\_\_\_\_\_\_\_\_\_\_\_\_\_\_\_\_.

**PREŞEDINTE DE ŞEDINŢĂ**

SERVICIUL JURIDIC ȘI RESTITUIRE A PROPRIETĂȚII

Nr. 63550/19.11.2024

**RAPORT DE SPECIALITATE**

**privind aprobarea instituirii Programului multianual de interes public local**

**”Dăm valoare rablei tale”**

Având în vedere Referatul de aprobare nr. 63548/19.11.2024 întocmit de Primarul municipiului Sfântu Gheorghe, dl. Antal Árpád-András,

Ținând cont de prevederile Legii nr. 104/2011 privind calitatea aerului înconjurător, cu modificările și completările ulterioare,

În baza O.U.G. nr. 195/2005 privind protecția mediului, cu modificările și completările ulterioare;

Având în vedere dezvoltarea urbană și tendința de aglomerare a traficului, există o preocupare reală pentru protejarea mediului și creșterea calității aerului înconjurător și astfel a vieții, prin eliminarea factorilor care afectează în mod constant mediul.

Având în vedere prevederile art. 6, alin. (1) și (2) din O.U.G. nr. 195/2005 privind protecția mediului, cu modificările și completările ulterioare, conform cărora ”*Protecţia mediului constituie obligaţia şi responsabilitatea autorităţilor administraţiei publice centrale şi locale, precum şi a tuturor persoanelor fizice şi juridice.* *Autorităţile administraţiei publice centrale şi locale prevăd în bugetele proprii fonduri pentru îndeplinirea obligaţiilor rezultate din implementarea legislaţiei comunitare din domeniul mediului şi pentru programe de protecţie a mediului şi colaborează cu autorităţile publice centrale şi teritoriale pentru protecţia mediului în vederea realizării acestora.”*

Prin instituirea Programului multianual de interes public local ”Dăm valoare rablei tale” se intenționează relansarea programului derulat în perioada 2021-2023, având în vedere că există cereri ale cetățenilor de casare a autovehiculelor uzate, iar programul național privind casarea autovehiculelor uzate se derulează doar în cadrul unor sesiuni temporare, cetățenii neavând acces în mod continuu la program.

În perioada în care sunt deschise sesiunile în cadrul Programului de interes public național privind casarea autovehiculelor uzate derulat de Administrația Fondului pentru Mediu, programul instituit prin prezenta hotărâre se suspendă de drept.

Având în vedere că acest Program instituit anterior prin H.C.L. nr. 72/2021 a fost aplicat și derulat cu succes, bucurându-se de o receptivitate ridicată din partea cetățenilor;

Având în vedere că potrivit art. 129 alin.(1) din O.U.G. nr. 57/2019 privind Codul administrativ, Consiliul Local *are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale”;*

Totodată, având în vedere prevederile art. 129 alin. (2), lit. d) din O.U.G. nr. 57/2019 privind Codul administrativ, potrivit cărora: ”*Consiliul local exercită atribuţii privind gestionarea serviciilor de interes local;*

Ținând cont de faptul că printre atribuțiile consiliului local prevăzute de Codul administrativ, la art. 129, alin. (7), lit. i) se arată că, ”*în vederea exercitării atribuțiilor privind gestionarea serviciilor de interes local, consiliul local asigură, potrivit competenței sale și în condițiile legii, cadrul necesar pentru furnizarea serviciilor publice de interes local privind protecția și refacerea mediului”*;

Constatând că nu există niciun impediment din punct de vedere juridic, propunem spre analiză și dezbatere Proiectul de hotărâre privind aprobarea instituirii Programului multianual de interes public local ”Dăm valoare rablei tale”.

Șef serviciu

BURCĂ OTILIA-PETRUȚA

Nr. 63548/19.11.2024

**REFERAT DE APROBARE**

**privind aprobarea instituirii Programului multianual de interes public local**

**”Dăm valoare rablei tale”**

Având în vedere dezvoltarea urbană și tendința de aglomerare a traficului, autoritățile administrației publice locale manifestă o preocupare reală pentru protejarea mediului și creșterea calității aerului înconjurător și astfel a vieții, prin eliminarea factorilor care afectează în mod constant mediul.

Prin instituirea Programului multianual de interes public local ”Dăm valoare rablei tale” se intenționează relansarea programului derulat în perioada 2021-2023, având în vedere că există cereri ale cetățenilor de casare a autovehiculelor uzate, iar programul național privind casarea autovehiculelor uzate în care municipiul Sfântu Gheorghe este parte se derulează doar în cadrul unor sesiuni temporare, cetățenii neavând acces în mod continuu la program.

Urgenţa este justificată prin prisma faptului că există numeroase solicitări în sensul predării autoturismelor vechi spre casare, iar prin instituirea programului autoritatea publică locală are ca scop fluidizarea traficului rutier și a parcărilor, precum și eliminarea cât mai rapidă din trafic a autoturismelor cu grad ridicat de poluare.

Programul propus a fi instituit de prezenta hotărâre va fi pus în aplicare numai în perioada dintre sesiunile deschise de Administrația Fondului pentru Mediu în cadrul Programului de interes public național privind casarea autovehiculelor uzate în care municipiul Sfântu Gheorghe este parte, în vederea evitării suprapunerii celor două programe.

Acest Program s-a derulat cu succes în perioada 2021-2023 și a avut ca scop îmbunătățirea calității mediului și implicit protejării sănătății locuitorilor orașului prin reducerea emisiilor de gaze de eșapament provenite de la autoturismele vechi, uzate, cu grad ridicat de poluare. Avem îndatorirea de a asigura locuitorilor orașului un mediu de viață sănătos și un aer cât mai curat.

Din multitudinea cererilor depuse și soluționate în perioada 2021-2023 rezultă implicarea cetățenilor în acest Program, iar predarea autovehiculelor spre casare este o necesitate actuală, fapt care justifică relansarea programului.

Prin H.C.L. nr. 308/2023 s-a aprobat revocarea H.C.L. nr. 72/2021 privind aprobarea instituirii Programului multianual de interes public ”Dăm valoare rablei tale”, cu modificările și completările ulterioare, motiv pentru care se impune reinstituirea programului.

Având în vedere prevederile art. 129 alin. (2), lit. d) din O.U.G. nr. 57/2019 privind Codul administrativ, potrivit cărora ”*Consiliul local exercită atribuţii privind gestionarea serviciilor de interes local;*

Ținând cont de faptul că printre atribuțiile consiliului local prevăzute de Codul administrativ, la art. 129, alin. (7), lit i) se arată că, ”*în vederea exercitării atribuțiilor privind gestionarea serviciilor de interes local, consiliul local asigură, potrivit competențelor sale și în condițiile legii, cadrul necesar pentru furnizarea serviciilor publice de interes local privind protecția și refacerea mediului”*;

Propun spre aprobare Consiliului Local al Municipiului Sfântu Gheorghe, Proiectul de hotărâre privind aprobarea instituirii Programului multianual de interes public local ”Dăm valoare rablei tale”.

**PRIMAR**

**ANTAL ÁRPÁD-ANDRÁS**